text: Ici me covient a retraire, —
   Anceis que jo trespas avant,
   Dreiz est e biens que jol recant, —
   Queus aïdes ot Priamus,
   Queus reis, queus princes e queus dus
   E queus contes e queus barons :
   Oïr porreiz d’auquanz les nons
   Qui la riche cité guarnirent
   E qui lonc tens se defendirent.
   De Sezile i vint Pandarus,
   Ampon li vieuz e Adrastus.
   PageV01P353
   Gent amenerent merveillose
   E hardie e chevalerose :
   De riches armes bien armé,
   Icist defendront la cité
   Encontre ceus qui l’ont asise,
   Qu'el ne seit arse ne maumise.
   De Colophon, une contree
   Que de mer est avironee,
   I vint Caras e Masius,
   Nesteus li forz e Phimacus.
   Icist erent tuit quatre rei,
   E chascun amena o sei
   Gent merveillose e bien armee
   E por bataille conreee :
   Cist defendront l'onor Priant,
   E por lui trairont maint ahant.
   PageV01P354
   De Lice i vint li vieuz Glaucon
   E sis fiz o lui Sarpedon.
   Cist dui i ont gent amenee,
   Trei mile e plus de lor contree :
   Por ço i vindrent o tel gent
   Qu’al rei de Troie erent parent.
   Icist ferront de granz colees
   E soferront les granz meslees,
   Ainz que Greu aient Troie prise
   Ne par force la gent conquise.
   E de Licoine, que tant vaut,
   Vint Eüfemes l’amiraut.
   Mil chevaliers proz e hardiz,
   De totes armes bien guarniz,
   I amena en son conrei :
   Icist maintendront le tornei ;
   PageV01P355
   Cist feront mainte riche eissue,
   Ainz que la vile seit rendue.
   Hupoz li granz e Cupesus,
   Qui de Larise esteient dus,
   N’i vindrent mie povrement.
   Cil d'eus qui meins amena gent
   En pot aveir set cenz de taus
   Qui proz esteient e vassaus
   E desirant d'armes porter :
   Mout voudront cist ainz endurer
   Granz sofraites e granz mautraiz
   Que ja Greu aient Troie en paiz.
   Li reis Remus de Cisonie
   I vint o gente compaignie.
   Set contes ot e quatre dus
   E chevaliers set mile e plus :
   Si lige home erent natural;
   PageV01P356
   N'i ot un sol n'eüst cheval,
   O deus o treis o quatre o sis,
   Toz milsoudors e toz de pris.
   Armes ont fresches e noveles,
   Heaumes, haubers, escuz e seles
   Totes d’un teint, d’une color,
   Qu'ensi plaiseit a lor seignor,
   Por ço qu’il s'entreconeüssent
   Es granz batailles ou il fussent,
   E que il fust dit e retrait,
   Saveir come il l’avreient fait.
   Cist briseront ainz mainte lance
   E feront mainte desevrance
   D'ames de cors, que la cité
   Seit ja prise par poësté.
   De Trace, une terre pleniere,
   Ou la gent est hardie e fiere
   PageV01P357
   E aduree e combatant
   Plus qu’autre gent que seit vivant,
   I vint Pileus e Acamus :
   Li uns ert reis, li autre dus ;
   Si vos di bien qu'en ambedous
   Aveit chevaliers merveillos.
   Dous mile e cent vassaus Traceis
   Amenerent contre Grezeis :
   Mout en soferront ainz grant peine
   Que la cité seit lor demeine,
   E de granz batailles champaus
   E forz estors durs e mortaus.
   E de Peoine, une contree
   Ou mainte merveille a trovee, —
   PageV01P358
   Quar es forez e es montaignes,
   Dont mout i a plus que des plaignes,
   Veit l’om foiez e satereaus,
   Bestes sauvages e oiseaus
   De mil manieres e de plus, —
   Li reis quin ert Pretemesus
   E Steropeus, uns suens cosins, —
   Andui erent jovnes meschins,
   Genz, beaus e proz e enseigniez
   E en toz lieus bien afaitiez, —
   Mil chevaliers i amenerent
   Qui onques lances n'i porterent,
   PageV01P359
   Mais darz trenchanz de fin acier
   E granz ascones por lancier,
   Forz ars turqueis : gent desarmee
   Ne puet aveir a cez duree.
   Cist navreront maint chevalier
   E ociront maint bon destrier, —
   De cel vos sui jo bien devin, —
   Ainz que del siege seit la fin.
   De Frise i revint Antipus
   E Mercerès e Thalamus :
   Cist n’erent mie chastelain
   Ne vavassor de basse main,
   Ainz erent riche rei poissant,
   Fort e hardi e combatant.
   PageV01P360
   Cist amenerent teus maisniees
   Qui gent furent apareilliees:
   Chascuns en a en sa compaigne
   Set cenz : n'i a cel n'ait enseigne,
   Heaume d’acier resplendissant
   E espee buene e trenchant.
   De Boëce i vint Asimas,
   Fortis li proz e Sanias.
   Conte esteient icist tuit trei,
   Mais ne se porterent onc fei :
   Toz jorz s'esteient guerreié
   Mais or s’esteient apaié
   Por guarnir Troie encontre Greus.
   Mil chevaliers aduistrent teus,
   N’i a un sol qui a tornei
   Face ja mauvestié de sei :
   PageV01P361
   Icist feront de teus eissues
   Dont i seront paumes batues,
   E del grant regne de Botine,
   Terre sauvage outremarine,
   Vint Boëtès e Epistroz
   O chevaliers set cenz de proz :
   Frere esteient icist germain.
   Onc en lor terre n'ot fait pain :
   Especes buenes e peissons,
   Fruiz precios e veneisons
   Aveient a mangier apris.
   Chascuns aveit cheval de pris,
   Espié trenchant, escu e broigne :
   Mout avront ainz cist grant essoigne
   Que la vile guerpissent mais.
   PageV01P362
   Jusque de la guerre seit pais.
   De Paflagoine, une contree
   Que assez est poi renomee, —
   Quar si est loinz vers le soleil
   Qu'a grant maniere me merveil
   Com faitement l’om i ireit
   Ne coment rien ça en vendreit, —
   Merveille fu e iert toz dis
   Coment en vint Philemenis.
   C'ert li sire de Paflagoine,
   Mais ne cuit pas que soz le troine
   Eüst dous chevaliers si granz :
   Por poi ne resemblot jaianz.
   PageV01P363
   Mout esteit forz e vertuos
   Fel e hardiz e corajos.
   Ne sai mie coment il sot
   Le siege qui a Troie alot :
   Venir i voust, toz dessemons,
   Bien o dous mile compaignons;
   E si en traistrent mout granz peines
   Dis meis entiers e treis semaines.
   Ains qu’a Troie fussent venu,
   Ot il de sa gent mout perdu,
   Quar assez en teus lieus veneient
   Ou por un poi ne perisseient.
   Merveille fu com s’i esmurent :
   Ja en nul sen venir n'i durent.
   Philemenis e sa compaigne,
   Que mout par ert fiere e grifaigne,
   Vindrent a Troie por defendre
   Que Greu ne la poüssent prendre.
   PageV01P364
   Armé erent en autre sen
   Que n'esteient li Troïen :
   De cuir boilli escuz aveient
   Qui de fin or resplendisseient;
   Mieuz en preisot l’om le peior
   Que de Troie tot le meillor,
   Quar de pierres de Paradis,
   D'Eüfratès e de Tigris
   Esteient tuit orlé e plein,
   E ensement tuit li lorain.
   De porpre aveient conoissances
   E granz enseignes en lor lances.
   Cist feront d’eus sovent parler
   Al torneier e al joster :
   Por paor ne por coardie
   PageV01P365
   N'iert ja par eus Troie guerpie.
   N’i revint mie de trop près
   D'Ethiope li reis Sersès,
   Ne Mennon, li fiz sa soror,
   Qui mout esteit de grant valor
   E riches chevaliers assez,
   Quar sire fu de dis citez.
   Sersès i vint mout richement
   E o noble contenement.
   A venir mist set meis e plus :
   Mout amena contes e dus
   E chevaliers e autre gent,
   Mais onques peiz ne arrement
   Ne fu si tres neir come il erent.
   Estranges chevaus amenerent.
   Ne saveient armes porter,
   Mais de traire ne de berser
   Ne sot onc rien gent avers eus :
   PageV01P366
   Mout esteient hardiz e feus.
   Icist feront de Greus essart,
   Quar lor saietes e lor dart
   Sont entoschié : ja n'en guarra
   Nus hom qui navrez en sera.
   De Therace i vint Heseüs,
   II e sis fiz Archilogus.
   Al rei de Troie erent parent
   E si ami de longement;
   Fort home erent cist e gentil.
   Chevaliers orent plus de mil,
   De teus qui ja ne feront faille
   En fort estor ne en bataille :
   Icist socorront lor parenz
   E aideront a ceus dedenz.
   D’Agreste, une isle en mer lontaigne.
   PageV01P367
   Dont la gent est fiere e grifaigne,
   Vint reis Fion e reis Edras,
   Qui n’amenerent mie eschars
   De chevaliers ne de serjanz :
   As Troïens seront aidanz ;
   Mout en despendront ainz del lor
   Que Greu n'en aient le meillor
   Del reiaume d'Alizonie,
   Qui vers terre est de Femenie,
   Ou Ies chieres especes sont
   Que l’om porte par tot le mont,
   Vint Pistropleus, uns reis veillarz,
   Qui mout ert sages des set arz :
   Mainte merveille saveit faire.
   Cist amena un Saietaire,
   PageV01P368
   Dont en l’ost fu grant reparlance
   E dont Greu orent grant dotance :
   Mout i orent pesme enemi,
   Tant dementres come il vesqui ;
   Mais ne dura pas longement,
   Assez orreiz avant coment.
   Tuit icist que jos ai nomé
   Vindrent a Troie la cité.
   Dedenz se mistrent li plusor
   Por los, por pris e por amor,
   E li auquant por seignorage,
   E li autre por parentage :
   Dès que Deus voust le mont former,
   N’oï onques nus hom parler
   Qu’ensi faite chevalerie
   Eüst nule cité guarnie.
   A trente e treis furent nombré
   PageV01P369
   Icist que jos ai ci nomé,
   Dont li plus povre ert reis o dus
   De mil chevaliers e de plus.
   De toz ceus qui a Troie vindrent
   E qui contre Grezeis la tindrent
   Fu Hector sire : al suen plaisir
   Les i covint toz obeïr;
   De toz i ot la seignorie,
   La poësté e la maistrie.
   Paris sis frere e Troïlus,
   E ensement Deïphebus,
   Antenor e Polidamas,
   E autresi danz Eneas,
   Chascuns d'icez tel gent aveit,
   Dont chascuns guarde se preneit ;
   Chascuns aveit une partie
   De ceus defors en sa baillie.
   PageV01P370
   Si esteit fait e ordené,
   E si l’aveient devisé,
   Que ja chevaliers ne montast,
   Se lor princes nel comandast ;
   Ja fors des murs nus n’en eissist
   Desci qu’a l’ore qu’il vousist.
   Bien les covint a jostisier,
   Qu’orgueil i aveit grant e fier :
   Trop folement se contenissent,
   S’al jostisier ne s’atendissent.
   Ensi firent, ço puis retraire,
   Come onques mieuz le porent faire :
   De ceus n’aveient esperance,
   Paor ne crieme ne dotance
   Qu’il as murs fussent asailli.
   Por ço ne fu mie establi
   Qeus defenses li rei avreient
   Ne en quel lieu se defendreient :
   PageV01P371
   N'en orent onques grant bosoing,
   Toz jorz en fu l’oz auques Ioing.
  